## L’Espai d’Art Contemporani de Castelló oferix el concert de Pitarcus i organitza visites guiades a l’exposició ‘Off Voices’

*** El cicle Espai Sonor de l’EACC acull el divendres 28 de novembre el concert de Marc Pitarch, conegut com Pitarcus
* Tots els dissabtes visites guiades a l’exposició de Candice Breitz**

L’Espai d’Art Contemporani de Castelló (EACC), espai de l’Institut Valencià de Cultura, manté una completa programació alternativa a l’activitat expositiva formada per cine, tallers o música en directe. En esta ocasió, el cicle Espai Sonor proposa el divendres 28 de novembre, a les 20:00 hores, el concert del productor i artista Pitarcus.

El músic Marc Pitarch, conegut artísticament com Pitarcus, presenta en l’EACC el seu nou EP *Tornar a ser real*, la seua proposta més personal que comprén des de les lletres fins a la producció.

En el seu últim treball, Pitarcus mostra composicions de música electrònica qualificades d’‘autor’ en el qual presenta una cronologia del que podria ser el dol d’una relació que es trenca: començant per la negació i acabant per l’acceptació i la (des)esperança.

Les composicions musicals recorren sons electrònics de *synthpop, lo-fi* i estils experimentals, tots impregnats de caràcter propi i matisos intencionalment imperfectes. A més, l’artista aprofitarà la presentació per a donar a conéixer els seus pròxims projectes.

L’entrada és lliure fins a completar aforament.

**Visites guiades ‘Off Voices’**

D’altra banda, cal recordar que l’EACC oferix visites guiades a l’exposició ‘Off Voices’ de Candice Breitz. L’artista ocupa la sala de l’EACC amb una sèrie d’obres que exploren com el culte a les celebritats, l’omnipresència de les xarxes socials i els sistemes de privilegi blanc s’utilitzen com a ferramentes que competixen per captar la nostra atenció.

Per a conéixer més profundament la proposta de l’artista, tots els dissabtes a les 11:00 i 12:30 hores, un equip didàctic i de mediació, realitza un recorregut guiat per l’exposició. La visita està oberta a tot el públic i no és necessària reserva prèvia.

La mostra ‘Off Voices’ de Candice Breitz es pot veure fins al 8 de febrer de dimarts a dissabte de 10:00 a 14:00 hores i de 16:00 a 20:00 hores. Els diumenges i festius de 10:00 a 14:00 hores. Entrada lliure.

Més informació en la [web](https://eacc.ivc.gva.es/val).

Fecha: 27/11/2025